GiliGold/VAD_KnessetCorpus huggingface dataset:
בנימין אלון: רציתי למנוע את המסלול הזה, רציתי ללכת בדרך של הבנות, אבל לא נענו לנו, לא דיברו איתנו, למרות שניסינו ופנינו.
בנימין אלון: לא ייתכן עכשיו וכאן לשבת למסלול של הבנות ושיהדות התורה תעשה לי טובה ותוותר על סגן יושב ראש כנסת וכו'.
סאלח טריף: אני לא מדבר על טובות.
סאלח טריף: זה לא עניינך, זה ענייננו.
בנימין אלון: אם רוצים לעצור בנקודה זו את הישיבה וחברי הכנסת אופיר פינס ורובי ריבלין רוצים להגיע איתנו להבנות, נשב יחד עם היושב ראש ונעשה ישיבת הבנות ונגיע להבנות.
בנימין אלון: אם אפשר יהיה לוותר על יושב ראש ועדה וסגן יושב ראש כנסת ולקבל תמורתם דברים אחרים, ונגיע להבנות ולא נצטרך לעשות reshuffle - מה טוב.
בנימין אלון: אם לא – אני דווקא חושב שאם נגיע למסלול שצריך ללכת בו ביושר וצדק, בסופו של דבר יהיה בזה גם רווח לכולנו, כי כרגע המצב הוא בלתי נסבל.
בנימין אלון: כפי שאמרתי החלוקה בכנסת בין קואליציה ואופוזיציה היא 68 מול 52 והחלוקה בוועדות הכספים, חוץ וביטחון וחוקה הוא ביחס של 12 ל-5.
בנימין אלון: אני מדייק.
סאלח טריף: אני לא הייתי מעורב בחלוקה הזאת ואני מודיע כאן שאני לא הולך להתעסק בחלוקה הזאת.
סאלח טריף: אני לא הולך לבנות הכל מחדש.
סאלח טריף: אני חושב שאם יש טענות אופוזיציה-קואליציה, מן הראוי שלרובי ריבלין תהיה זכות לדבר על זה לפני בני אלון.
סאלח טריף: ליושב ראש הסיעה הגדולה ביותר באופוזיציה יש את הזכות לדבר על איזונים.
אופיר פינס-פז: רק מפתח סיעתי קובע.
צבי הנדל: אני בעד ללכת בדרך זו.
מיכאל קליינר: יש לי אפס מקומות ומגיע לי שני מקומות.
בנימין אלון: רציתי ללכת בדרך של הבנות ואני מעדיף את הדרך הזאת.
בנימין אלון: אם לא הולכים בדרך של הבנות אני בפירוש אראה בפרוטוקולים ואני לא אסכים שיזרקו את הליכוד, את יהדות התורה, אותי, את רע"ם ואת שינוי לריב בינינו, כשהם ניצלו את כל המציאות הקיימת של אופוזיציה שהיא לא מגובשת ויצרו מצב של יחס של 12 – 5 אופוזיציה-קואליציה מול יחס כללי בכנסת של 68 – 52.
בנימין אלון: אני לא אתן לאופוזיציה לריב עם עצמה ושאני אצטרך לריב עם יהדות התורה על הסגן שלהם, לריב עם רע"ם על המקום היחיד שיש לה בוועדות האלה או לריב עם הליכוד על זה שהם מיוצגים בצורה לא פרופורציונלית.
בנימין אלון: אז נגבש את האופוזיציה ונדרוש reshuffle כללי, אלא אם כן נגיע להבנות.
סאלח טריף: אני מוכן שנעשה ישיבת הבנות של ראשי חמש הסיעות הגדולות.
אופיר פינס-פז: אני בהחלט מוכן למצות את דרך ההבנות.
בנימין אלון: אבל צריך להיות איזשהו תאריך אחרון להגיע להבנות.
אופיר פינס-פז: עם כל הכבוד, אתה לא צריך לרדוף אחריי ואני לא צריך לרדוף אחריך.
אופיר פינס-פז: מסלול ההבנות הוא מסלול בלתי פורמלי, אבל הוא בכל מקרה מתכנס לוועדת הכנסת.
בנימין אלון: אתה אמרת שהיום נאשר הבנות שנגיע אליהן קודם.
אופיר פינס-פז: לא אמרתי את זה אף פעם.
אופיר פינס-פז: ישבנו כמה ראשי סיעות בקואליציה עם יושב ראש ועדת הכנסת, כדי ללמוד את העניין.
אופיר פינס-פז: אני בהחלט פתוח למצות את דרך ההבנות עם הסיעה המשותפת.
אופיר פינס-פז: אני חושב שיש להם כמה טענות צודקות וכמה טענות לא צודקות, אבל בוודאי שצריך למצות את העניין.
אופיר פינס-פז: אם נצליח – מה טוב, וועדת הכנסת תאשר את השינויים.
אופיר פינס-פז: אם לא נצליח – נצטרך לבוא לוועדה ועל פי עצת עורך דין ענבר, אנחנו נצטרך לחלק מחדש את המקומות בוועדות הכנסת, על פי המציאות החדשה.
אופיר פינס-פז: אני לא חושש מזה – חילקנו בפעם הקודמת ונחלק גם הפעם.
אופיר פינס-פז: אני לא מוטרד מזה, אני יודע בדיוק איך צריך לחלק, צבי ענבר אמר בדיוק מה צריך להיות, ואנחנו נעמוד בזה, כפי שעמדנו בזה בחלוקה בראשית הכנסת החמש-עשרה.
אופיר פינס-פז: זה שאתה, בני אלון, לא מאוהב במצב שקיים בוועדות, אני מבין אותך, אבל אין ספק שזה נעשה על פי הכללים והתקנון.
אופיר פינס-פז: אני בעד שנקבע ישיבה בנושא הזה, מבחינתי זה יכול להיות כבר ביום ראשון הקרוב, וננסה למצות את הנושא בהקדם ובצורה אינטנסיבית, כדי להגיע לפתרון.
מיכאל קליינר: היות שאתה מדבר על חמש הסיעות הגדולות, וזה כנראה לא כולל אותנו, אני מבקש להתייחס גם לייצוג שלי.
סאלח טריף: אני לא מתעלם מהעובדה שאין לך ייצוג בוועדות.
סאלח טריף: דרך אגב, אם הם יוותרו על ועדות נוספות, אתה תקבל.
מיכאל קליינר: הם לא צריכים לוותר.
סאלח טריף: אין פה מישהו שעושה טובה.
סאלח טריף: מגיע לכם בדין.
בנימין אלון: אנחנו למעשה מפסידים שלושה מקומות, ששניים מהם יקבל חבר הכנסת קליינר.
סאלח טריף: מכיוון שחבר הכנסת גפני נכנס עתה, אני רוצה להפנות את תשומת ליבו שההצעה המתגבשת היא שגם אתם תצטרכו לוותר על עודף חברות במספר ועדות.
משה גפני: איזה מקומות מיותרים יש לנו?
בנימין אלון: דרך אגב, זו הצעת היושב ראש ולא שלנו.
סאלח טריף: יש לכם שני סגני יושב ראש - -
משה גפני: דבר רק על הוועדות ולא על סגני יושב ראש.
סאלח טריף: אני מדבר על הכל.
סאלח טריף: יש לכם שני סגני יושב ראש, וזה מצב לא אמיתי.
סאלח טריף: אני מבקש שהעניין הזה ייבדק, כי אני לא יכול לקבל שלסיעה בגודל כזה יהיו שני סגני יושב ראש.
סאלח טריף: לכן אני מבקש שתבינו שאתם צריכים לוותר על סגן אחד.
סאלח טריף: היות שסיעת יהדות התורה היא בת חמישה חברי כנסת, אני חושב שמגיע להם חבר אחד בוועדת הכספים.
סאלח טריף: לא מעניין אותי שישראל אחת נתנה להם שני ממלאי מקום.
סאלח טריף: זה לא ענייני ואין לי בעיה עם זה.
סאלח טריף: הבעיה היחידה היא שלסיעה החדשה יש קדימות על יהדות התורה בוועדת הכספים.
סאלח טריף: אם יש ליהדות התורה מקום אחד בוועדת הכספים ויש בעיה, אז אנחנו נצטרך להוסיף בהוראת שעה מקום אחד לסיעה החדשה.
משה גפני: אז יהדות התורה תצטרך לוותר על המקום שלה בוועדת הכספים.
משה גפני: אבל במקרה כזה אנחנו עומדים באותה מידה כמו המפד"ל ולמפד"ל יש יושב ראש ועדת חינוך, מה שלנו אין שום ראשות ועדה.
משה גפני: אני מכיר את הנכסים שיש לנו ואני מציע שהם יהיו על השולחן.
משה גפני: ויתרנו על ראשות ועדת העבודה והרווחה, שאופיר פינס-פז וחיים רמון הציעו לנו כשהיתה החלוקה, אבל ויתרנו על זה.
משה גפני: תמורת זה הם נתנו לנו שני מקומות בוועדת הכספים.
צבי ענבר: אני מבקש להעיר לעניין ההבחנה בין ועדה כמו ועדת הכספים לבין ועדה רגילה.
צבי ענבר: מבחינתי כל הוועדות בנות אותו מספר חברים, יש להן אותה מידת חשיבות בדיוק.
צבי ענבר: כלומר, אם יש 15 חברים בוועדת הפנים ו-15 חברים בוועדה לקידום מעמד האישה ובוועדת המדע, מבחינה זו אם שמים מישהו בוועדה זו ולא בוועדה זו כרצונו, זה בכלל לא מעיד על פגיעה.
צבי ענבר: כל הוועדות של 15 חברים, מבחינתי הן בדיוק באותו מעמד.
צבי ענבר: ועדות הכספים, חוץ וביטחון, חוקה, חוק ומשפט, הן ברמה שונה, לא מפני שהן ועדות יותר חשובות, אלא מפני שיש בהן 17 חברים.
צבי ענבר: ברגע שיש בהן 17 חברים, פירושו של דבר שהמודד שלהן הוא קצת שונה ואז סיעה שיש לה יותר חברים, זכאית למקום בכל אחת מהוועדות האלה יותר מסיעה שיש בה פחות חברים.
צבי ענבר: לא בגלל זה שזה חשוב, אלא בגלל שיש בה יותר חברים.
בנימין אלון: מדובר בדבר שנמשך הרבה מאוד זמן.
בנימין אלון: מדוע שלא נשב לדון בנשוא הזה כבר היום?
אליעזר זנדברג: היות שנכנסתי עכשיו, אני מבקש לדעת אם דיברתם גם על ראשות ועדות.
אליעזר זנדברג: אני רוצה להעלות את הדברים האלה לדיון בסיעה שלי ולכן אני מבקש שיתקיים הדיון בנושא הזה כבר היום.
סאלח טריף: לא יתקיים היום דיון.
אליעזר זנדברג: יש פה בקשה של חבר הכנסת בני אלון.
סאלח טריף: זה לא קשור אליך.
אופיר פינס-פז: חבר הכנסת זנדברג צודק, כי אנחנו יכולים להגיע להבנה שפורז לא יהיה יושב ראש ועדת הכלכלה.
בנימין אלון: כל מה שהיה עד עכשיו היה סקירה של היועץ המשפטי וכו'.
בנימין אלון: דובר על שני מסלולים: מסלול אחד שאומר לעשות reshuffle כללי, דבר שיעשה זעזוע במערכת.
בנימין אלון: כדי למנוע את זה, אמרו שאולי אפשר להגיע להבנות, כמו שהגיעו תמיד, ואחרי כן להביא את זה לכאן.
סאלח טריף: נעשה reshuffle על הכל.
סאלח טריף: וכל מי שמתווכח ישלם.
סאלח טריף: יש לפני פורז גם אחרים שמגיע להם.
סאלח טריף: גם לפני המפד"ל יש אנשים שמגיע להם.
סאלח טריף: כוועדת כנסת שאחראים על העניין הזה – אם חמש ראשי הסיעות הגדולות יתכנסו ויחליטו שיש הבנה – מה טוב.
סאלח טריף: אם לא תהיה הבנה עד יום שני, נעשה reshuffle ונחליט ביום שני.
סאלח טריף: - - - - - - -
סאלח טריף: הנושא הראשון בסדר יומנו הוא השגות לתיקון תקנון הכנסת.
רחבעם זאבי: אם חברי כנסת הגישו השגות לסעיף הזה והם לא באו לישיבה בכל זאת נדון בעניין?
סאלח טריף: נדון בסעיף הזה כדי להסיר כל ספק.
רחבעם זאבי: כיוון שהם לא באו, אני מציע להוריד את הסעיף הזה מסדר היום.
סאלח טריף: אז הם יטענו שלא דנו בנושא הזה - - -
רחבעם זאבי: אבל הם לא באו לכאן, הם לא כיבדו את הוועדה - - -
סאלח טריף: נשאל מה דעתו של היועץ המשפטי של הוועדה על כך.
צבי ענבר: גם אילו הם היו באים לישיבה – היה צריך להוריד את העניין הזה ולא רק להוריד אותו אלא לא לאפשר הגשת השגה בנוסח הזה כיוון שהתקנון לא בא אלא לקבוע את הליכי הדיון.
צבי ענבר: זה, כאמור, על פי סעיף 7ו' לחוק הכנסת.
צבי ענבר: הסמכויות של הכנסת נקבעו בסעיף 7 של אותו חוק הכנסת, שם כתוב:
צבי ענבר: אם ביקש היועץ המשפטי לממשלה ליטול את חסינותו או אם מתקיימים נגדו הליכים פליליים בין אם ניטלה חסינותו ובין אם לאו - - -
סאלח טריף: אני מעמיד להצבעה את ההצעה לפתוח הישיבה לתקשורת.
סאלח טריף: ההצעה לפתוח את הישיבה לתקשורת התקבלה.
צבי ענבר: הוא הדין לגבי הצעתה של חברת הכנסת יהודית נאות שנוגעת לסעיף 3ב החדש בתקנון, שאף הוא הולך בעקבות מה שהמחוקק קבע בסעיף 7ב בעניין הסמכות שיש לכנסת להחליט אם להעביר או לא להעביר מכהונה חבר כנסת שהורשע בפסק דין סופי בעבירה שיש עמה קלון.
צבי ענבר: עורכת דין ארבל דיברה עם חברת הכנסת נאות והבהירה לה שבקשתה להשגה היא בבחינת אולטראווירס, שכן החוק שנתן לכנסת את הסמכות והתקנון עוסק אך ורק בהליך ולא בעצם הסמכות.
צבי ענבר: אני חושב שחברת הכנסת נאות הבינה שאכן כך הדבר אשר על כן במקרה הזה לא רק שאי אפשר לאשר את ההשגות אלא שגם לא ניתן לאשר את הגשתן כהשגות כיוון שהן עומדות בניגוד לסמכויות שהוקנו לכנסת מתוקף סעיף 7 לחוק הכנסת.
צבי ענבר: כאמור, מדובר גם על ההשגות של חבר הכנסת ברכה וגם על ההשגות של חברת הכנסת נאות.
רחבעם זאבי: אני מציע להצביע.
סאלח טריף: רבותיי, אין מה להרחיב את הדיון בנושא הזה שכן מדובר על תיקון שדשנו בו.
סאלח טריף: כיוון שכך אני מעמיד להצבעה את ההצעה לדחיית ההשגות של חברי הכנסת ברכה ונאות, לתיקון התקנון.
סאלח טריף: ההצעה לדחיית ההשגות של חברי הכנסת מ' ברכה וי' נאות, אושרה.
סאלח טריף: התקנון הונח על שולחן הכנסת ואנחנו נביא את העניין לאישור מליאת הכנסת.
סאלח טריף: נעבור לסעיף הבא בסדר יומנו – הצעת חבר הכנסת דוד אזולאי לתיקון סעיף 97א לתקנון בדבר דיון מהיר בוועדה.
סאלח טריף: הצעת חבר הכנסת דוד אזולאי לתיקון סעיף 97א לתקנון בדבר דיון מהיר בוועדה
סאלח טריף: חבר הכנסת אזולאי לא נמצא כאן - - -
זבולון אורלב: אני מוכן לייצג אותו.
סאלח טריף: האם אתה יודע על מה ההצעה מדברת?
סגן מזכיר הכנסת דוד לב: אם מתקיים דיון מהיר בוועדה הבקשה היא שמי שהציע את ההצעה יישב במשך כל זמן הדיון, בוועדה.
זבולון אורלב: אני מציע עוד דבר - - -
סאלח טריף: קודם תדבר על מה שחבר הכנסת אזולאי מציע.
זבולון אורלב: חבר הכנסת דוד אזולאי אומר שמציע ההצעה צריך להשתתף בישיבה כל זמן הדיון.
זבולון אורלב: אם הוא ייצא מהחדר – הדיון בהצעתו ייפסק.
זבולון אורלב: אני תומך בהצעה - - -
רחבעם זאבי: עם תיקון; נניח שאחד מתוך שני המציעים יוצא מהחדר – לא ידונו בהצעה שלו אבל ידונו בהצעה של חברו.
רחבעם זאבי: העניין הזה צריך להיות ברור בניסוח.
סאלח טריף: הניסוח יאמר שאם המציע או המציעים ייצאו מהדיון – הוא יופסק.
זבולון אורלב: המהות מוסכמת.
זבולון אורלב: אני מבקש להעיר עוד הערה; אלה שדנים אם לאפשר את הדיון המהיר בוועדה, כן או לא, לא יודעים האם אותה ועדה לא דנה כבר באותו נושא שבוע קודם לכן שכן המציע הוא לא חבר באותה ועדה והוא לא יכול לדעת מה קורה באותה ועדה.
זבולון אורלב: אצלי, לדוגמה, קרה דבר כזה פעמיים, ששתי הצעות מהירות כבר נדונו בוועדה אבל המציעים, שהם לא היו חברי הוועדה, לא ידעו זאת והציעו את ההצעה מבלי לשאול את מנהלת הוועדה אם הוצעה כבר הצעה כזאת - - -
סאלח טריף: אני מציע שיושב ראש הכנסת יכריע בשאלה הזאת.
סאלח טריף: מזכירות הכנסת תבדוק את העניין עם מנהלת הוועדה הרלוונטית .
נעמי חזן: הנשיאות היא זאת שצריכה לאשר את העניין.
סאלח טריף: כמו שהמזכירות בודקת את הנושאים שמועלים - - -
זבולון אורלב: כמו שבהצעות דחופות לסדר היום שואלים את המשרד הנוגע בדבר, כאן צריך לשאול את הוועדה אם היא כבר דנה באותו עניין, כן או לא?
סאלח טריף: לא שואלים את המשרד הרלוונטי אלא הכנסת בודקת אם אותו נושא הועלה כבר במליאה בזמן האחרון.
נעמי חזן: מדובר בבדיקה טכנית.
זבולון אורלב: איך מבהירים את העניין הזה בתקנון?
סאלח טריף: זאת צריכה להיות הנחיה של יושב ראש הכנסת או של מזכיר הכנסת, לבדוק עם מנהלת הוועדה אם העניין כבר נדון באותה ועדה.
סאלח טריף: אנחנו נעביר את העניין הזה כהנחיה של הוועדה למזכיר הכנסת - - -
זבולון אורלב: מספיקה הנחיה?
סאלח טריף: נוציא זאת בכתב.
זבולון אורלב: אני מצדד בפרוצדורה הזאת אלא שברצוני לציין שהנשיאות יושבת בדרך כלל בימי שני, ועד שהמכתב יגיע לוועדה יהיה כבר יום רביעי.
זבולון אורלב: ביום רביעי בבוקר כבר דורשים מאתנו לקבוע את סדר היום של שבוע הבא, זאת אומרת שמדובר לא על תוך שבוע אלא על תוך שבועיים.
סאלח טריף: לא; תוך שבוע.
סאלח טריף: אני מכיר את הפרוצדורה; אני יודע שיושבי ראש הוועדות לא מוציאים סדר יום לפני יום רביעי בצהרים - - -
זבולון אורלב: הם מוציאים אותו בבוקר, אבל בשונה מוועדת הכנסת שהיא לא קשורה עם גורמים אחרים, הרבה ועדות קשורות בהרבה גורמים אחרים והן מתחילות לבשל את סדר היום ביום שני, לשבוע הבא, וביומים האלה הן מבררות אילו נושאים אפשר - - -
סאלח טריף: קח בחשבון שיש בישולים לעוד חודש.
זבולון אורלב: אם ביום רביעי בבוקר סוגרים את סדר היום לשבוע הבא - - -
סאלח טריף: מתי אתה מקבל מהנשיאות - - -
זבולון אורלב: ביום רביעי.
סגן מזכיר הכנסת דוד לב: אתה יכול לקבל ביום שני.
סאלח טריף: אנחנו נבקש ממזכירות הכנסת להעביר את המכתב אישית ולא בדואר.
עבד-אלמאלכ דהאמשה: אני מתנגד להצעתו של חבר הכנסת דוד אזולאי ואני אנמק מדוע; אם הצעה ראויה לדיון בוועדה – היא מועברת אליה.
עבד-אלמאלכ דהאמשה: ברגע שהיא מועברת לוועדה היא נחשבת רכוש אותה ועדה ורכוש חברי אותה ועדה.
עבד-אלמאלכ דהאמשה: אם כך איך אפשר לשלול מהחברים האחרים של אותה ועדה, במקרה שמציע ההצעה יוצא מהישיבה, מלקיים דיון על אותה הצעה?
עבד-אלמאלכ דהאמשה: אם ההצעה ראויה לדיון והיא הגיעה לוועדה מסויימת – היא צריכה להיות נדונה בה גם אם המציע נוכח וגם אם לא.
עבד-אלמאלכ דהאמשה: אם היא לא ראויה – מלכתחילה היא לא היתה צריכה להיות מועברת לוועדה.
סאלח טריף: נניח שחבר הכנסת זאבי רוצה להעלות נושא שהוא בקיא בו, בוועדה מסויימת, אותה ועדה מזמינה את הגורמים הרלוונטיים מהממשלה, היא מזמינה אליה גורמים נוספים והוא יוצא החוצה - - -
עבד-אלמאלכ דהאמשה: במקרה כזה יושב ראש הוועדה יגיד שהוא מוצא לנכון להפסיק את הדיון.
עבד-אלמאלכ דהאמשה: זאת זכותו.
עבד-אלמאלכ דהאמשה: אבל למה להגביל את הוועדה ולשלול את זכותה לדון בנושא מסויים אם המציע לא נמצא בחדר?
סאלח טריף: ההצעה הועלתה כדי למנוע מצב אבסורדי שמציע הצעה לא מגיע לדיון בוועדה בנושא שהוא העלה.
סאלח טריף: אם חבר כנסת מעלה נושא לדיון במליאה והוא לא נוכח, - דנים באותו עניין?
זבולון אורלב: אני מייצג לצורך העניין הזה את יושבי ראש הוועדות ומבקש להבהיר שיש ביזיונות גדולים בישיבות הוועדות כאשר מוזמנים אליהן גורמים רציניים ואילו המציעים לא מגיעים לדיון בנושא שהם העלו.
זבולון אורלב: דבר כזה מבזה אותנו ואנחנו שומעים הערות כגון: זאת איננה התייחסות רצינית.
זבולון אורלב: זאת בבחינת בקשה אלמנטרית שמציע ההצעה יבוא לדיון אחרי שהזמינו גורמים לאותה ישיבה, הטרידו אותם, אנשים שינו את סדר היום שלהם לצורך הנושא כיוון שמדובר על פרק זמן של שבוע ימים, אז האם אפשר להסכים לכך כי המציע לא ייתן את הכבוד המינימלי או לא יכבד את הזכות הבסיסית שלו להשתתף באותו דיון?
זבולון אורלב: אני סבור שהתיקון במקומו.
זבולון אורלב: מה הוא קובע?
זבולון אורלב: – שמציע ההצעה יבוא לדיון.
זבולון אורלב: אם לא, אחרי פעם או פעמיים שתיגרם אי נעימות בגלל אי בואו לדיון – הנורמה תהיה כמו זאת שקיימת במליאה.
זהבה גלאון: אני מבקש לומר כי לדעתי חבר הכנסת אורלב צודק כיוון שיש פה גם עניין של חוצפה אם חבר כנסת סתם לא מופיע לדיון, ואינני מדברת על מקרה שהוא חולה או שנבצר ממנו לבוא לדיון מסיבות שאינן תלויות בו, אבל אני לא סבורה שאפשר להשליך מכאן על מה שקורה במליאה.
זהבה גלאון: אם ועדה עושה מאמץ, מזמינה אליה גורמים חיצוניים לדיון בנושא מסויים, כולם מגיעים ורק אותו חבר הכנסת המציע לא מגיע, איך אנחנו נראים כלפי הגורמים החיצוניים?
זבולון אורלב: אותו חבר הכנסת המציע יתבזה שכן אחרי פעם או אחרי פעמיים, אם יפסיקו את הדיון – הביזיון הזה ייפסק.
סאלח טריף: ליושב ראש ועדה תמיד קיימת אפשרות למנוע דיון או לקיים דיון אבל מה עושים עם אותו חבר כנסת לא מנומס?
סאלח טריף: לדעתי צריך למנוע ממנו פעם שנייה לא להציע - - -
צבי ענבר: עד תום כהונתה של אותה כנסת.
צבי ענבר: לא עד תום המושב.
נעמי חזן: עם כל הכבוד לגילדה של יושבי ראש הוועדות אני מבקשת לומר לכם שהייתי נוכחת בדיון מהיר שיושב ראש הוועדה יצא כי הנושא שדנו בו לא עניין אותו לכן צריך לקחת בחשבון גם דבר כזה.
נעמי חזן: חבר הכנסת המציע יכול לשבת מתחילת הדיון עד סופו אבל מה עושים אם יושב ראש הישיבה יוצא מהחדר אחרי חצי שעה?
נעמי חזן: אילו סנקציות אתם מציעים להפעיל על יושבי ראש ועדות שיוצאים מדיונים מהירים, באמצע?
רוני מילוא: אני רוצה להציע הצעה יצירתית מאד אלא שהיא בלתי אפשרית ליישום; כל הסנקציות שאנחנו מדברים עליהן, גם אם מדובר על הרחקה לחודש או לחודשיים או לשנתיים, הן פחות אפקטיביות מאשר סנקציה אחת שאפשר להשתמש בה והיא להפנות את תשומת לבו של הגוף הבוחר של אותו חבר הכנסת המציע.
רוני מילוא: תארו לכם שחבר כנסת מסויים מתרשל בתפקידו, יש לו גם גוף בוחר וגף מפלגה, אז אילו היה יוצא מכתב לגוף הבוחר שלו שמבהיר שהוא בחר בחבר כנסת שאיננו ממלא את תפקידו, - דבר כזה יכול לגרום לתוצאות אחרות לגמרי.
רוני מילוא: זה איום.
רוני מילוא: כל השאר זה לא בבחינת איום לגבי חברי הכנסת.
רוני מילוא: אם אתם רוצים להיות אפקטיביים, תפנו ליושב ראש הכנסת כדי שהוא יוציא מכתב לגוף הבוחר של אותו חבר כנסת מתרשל.
רוני מילוא: הגוף הבוחר יכול להיות כלל הציבור – ראשי מפלגות, והוא יכול גם להיות בתוך המפלגה.
זבולון אורלב: אם כן כי אז עניין כזה צריך לפעול לשני הצדדים; אם חבר כנסת מסויים עשה מעשה טוב – צריך לדאוג ליידע את הגוף הבוחר על כך.
זבולון אורלב: מדוע אמרת, חבר הכנסת מילוא, שזאת הצעה יצירתית שאיננה ניתנת ליישום?
רחבעם זאבי: 1 - בהצעה של חבר הכנסת דוד אזולאי יש מצבים שהמציע לא חשב עליהם.
רחבעם זאבי: למשל, כוח עליון שמונע מחבר כנסת להישאר בישיבה.
רחבעם זאבי: נניח שחבר הכנסת הלך למרפאה או לשירותים או שקרה לו משהו – יושב ראש הישיבה יצטרך להפסיק את הדיון ואז איך נופיע בפני המוזמנים שבאו לאותו דיון מחוץ לכנסת?
רחבעם זאבי: 2 – התקנה על דיון מהיר צעירה; עוד אין לגביה ניסיון.
רחבעם זאבי: לא שמענו, פרט ליושב ראש ועדה אחת, מה דעתם של יושבי ראש ועדות אחרות, לכן אני מציע לחיות עם ההחלטה הזאת חודשיים שלושה, לאחר מכן נחזיר את העניין הזה בחזרה אלינו וגם נזמין לאותה ישיבה שנקיים שניים שלושה יושבי ראש ועדות שלהם צריך להיות הניסיון המצטבר.
סאלח טריף: בעיקרון אני ממליץ, בלי להכניס זאת לתקנון, להביא לתשומת לב יושב ראש הכנסת והנשיאות שאם חבר כנסת מציע הצעה לדיון בוועדה והוא לא נוכח בדיון על הצעתו, נמנע ממנו פעם שנייה ולעשות כן.
סאלח טריף: אנחנו נכתוב ליושב ראש ולנשיאות מכתב, עם העתק ליושבי ראש הוועדות, שאם חבר כנסת מציע לא יגיע לישיבה שבה דנים על הצעתו - נמנע ממנו זכות כזאת לעתיד, בלי להכניס את העניין הזה לתקנות.
סאלח טריף: זה יהיה נוהל.
סגן מזכיר הכנסת דוד לב: יכול להיות שדנים בהצעתו של חבר כנסת מסויים, מועד הדיון לא תואם אתו מראש, והוא יושב באותה עת בישיבה של ועדה אחרת - - -
סאלח טריף: סליחה, חבר כנסת צריך לעשות את השיקול מה חשוב לו יותר.
סגן מזכיר הכנסת דוד לב: צריך לקחת בחשבון שיכול להיות שדנים בהצעת חוק פרטית של חבר כנסת, ובאותה שעה מתקיים דיון בהצעה מהירה שלו בוועדה אחרת.
סאלח טריף: אפשר לתאם את העניין הזה.
סאלח טריף: לסיכום הנושא אני מודיע שאנחנו נעביר מכתב ליושב ראש הכנסת ולנשיאות - - -
זבולון אורלב: אני מציע לקבל את הצעתו של חבר הכנסת רחבעם זאבי שעוד חודשיים - - -
סאלח טריף: מדובר על פיילוט לששה חודשים.
סאלח טריף: כאמור, איננו משנים שום דבר בתקנון.
סאלח טריף: מעבירים מכתב לנשיאות - - -
זבולון אורלב: היכן יתקיים על כך דיון בעוד ששה חודשים?
סאלח טריף: כאן, על כל המכלול.
זבולון אורלב: אני כבר מציע להזמין לאותה ישיבה שתתקיים את יושבי ראש הוועדות - - -
סאלח טריף: יש זמן.
סאלח טריף: הכל יהיה בסדר.
סאלח טריף: נעבור לנושא הבא – קביעת מסגרת דיון להצעות להביע אי אמון בראש הממשלה.
סאלח טריף: קביעת מסגרת דיון להצעות להביע אי אמון בראש הממשלה
סאלח טריף: סיעות הליכוד ורע"ם הגישו ליושב ראש הכנסת הצעות להביע אי אמון בראש הממשלה בשל: 1 – מדיניותו ביחס לפעילות הפלסטינאית בירושלים – הליכוד; 2 – מדיניותו הכלכלית והחברתית ומצב האבטלה והעוני במדינה בכלל ובמגזר הערבי בפרט – רע"ם.
סאלח טריף: ההצעות יידונו היום.
סאלח טריף: אני מציע את המסגרת הקבועה שלנו – 15 דקות ל-3 הסיעות הגדולות, 10 דקות למרצ, 7 לאיחוד הלאומי, ו-5 דקות לכל יתר הסיעות.
ראובן ריבלין: הואיל ומדובר על שתי הצעות אי אמון שנושאן שונה לחלוטין, ולגבי שתיהן מדובר על נושאים שיש לחברי הכנסת מה לומר עליהם, אני מציע לקיים דיון משולב - - -
עבד-אלמאלכ דהאמשה: למרות שמדובר על שתי הצעות שונות.
ראובן ריבלין: כן; נקיים דיון משולב אבל ניתן אפשרות לסיעות להתבטא בשני הנושאים.
ראובן ריבלין: לא נכפיל את משך הזמן אלא נגדיל את הזמן המוקצב כדי שכל סיעה תוכל לדבר על שני הנושאים.
ראובן ריבלין: אם, לדוגמה, סיעה מקבלת 7 דקות – היא תקבל 10 דקות.
ראובן ריבלין: אם סיעה מקבלת 15 דקות – היא תקבל 20 דקות, ואז האיחוד הלאומי ישראל ביתנו, לדוגמה, - אחד ידבר על הנושא הכלכלי, והאחר – על העניין הירושלמי, וכך נמצה את הצעת אי האמון.
סאלח טריף: מה דעת הקואליציה על הצעתך?
ראובן ריבלין: חבר הכנסת אופיר פינס-פז מסכים.
ראובן ריבלין: הצעתי נשמעת לו הגיונית.
רחבעם זאבי: אני סבור שצריכים להיות שני דיונים נפרדים, דבר שלא יאריך את הדיון, אם נקבל את הצעתו של חבר הכנסת ריבלין כי בלאו הכי הוא מכפיל את הזמן.
רחבעם זאבי: מאריך את הזמן.
רחבעם זאבי: את אותו הזמן שאתה מאריך – נחלק לשניים, נקיים שני דיונים, ואני אנמק; גם חברי הכנסת, בהתעניינות שלהם, בעיקר קהל הצופים של ערוץ 33, לא יבינו מדוע חברי הכנסת קופצים מהנושא המדיני למובטלים או ממובטלים לירושלים או מירושלים למצב הכלכלי.
רחבעם זאבי: זה יהיה בגדר סלט.
רחבעם זאבי: הציבור יחשוב שאנחנו מבולבלים - - -
ראובן ריבלין: המכנה המשותף הוא האי אמון בממשלה.
רחבעם זאבי: אבל צריכים להתקיים שני דיונים גם מבחינת מתן כבוד למציעים.
רחבעם זאבי: סיעה קטנה הגישה הצעת אי אמון – אז אל תערבב אותה עם "חתונה" אחרת.
רחבעם זאבי: כל אחת תקבל את הזמן שלה.
שושנה כרם: היה רק תקדים אחד של חלוקה במשך כל השנים.
סאלח טריף: אני מבין שהצעתו של חבר הכנסת ראובן ריבלין, - דיון משולב – היא גם על דעתך.
אופיר פינס-פז: מה המשמעות שלה?
אופיר פינס-פז: כאילו מדובר על עוד דובר.
עבד-אלמאלכ דהאמשה: לעומת זאת יש הצעה שנראית לי הגיונית, של חבר הכנסת זאבי, לקיים שני דיונים נפרדים.
עבד-אלמאלכ דהאמשה: אם נשמור על הזמן - - -
רחבעם זאבי: לא יותר זמן.
רחבעם זאבי: אותו פרק זמן, ויתקיימו בו שני דיונים נפרדים.
סאלח טריף: בלתי אפשרי.
אופיר פינס-פז: ברצוני להזכירכם שהיום יש לנו את נשיאת הפרלמנט האירופאי – עניין שיארך כשעה.
רחבעם זאבי: אתה רוצה שבגלל זה הצופה בערוץ 33 יחשוב שהכנסת דנה בסלט של נושאים בבת אחת?
רחבעם זאבי: לא מדובר רק בזמן אלא גם בתוכן.
אופיר פינס-פז: אם עד שעה חמש, בערך, נדון על עניין הפרלמנט האירופי, מתי נצביע על הצעת האי אמון?
סאלח טריף: דיון כזה יארך בערך שלוש שעות.
אופיר פינס-פז: אם כך ההצבעה תתקיים בשעה שמונה וחצי או תשע.
נעמי חזן: זאת אם משלבים את הדיון.
זבולון אורלב: מה שחבר הכנסת רחבעם זאבי מציע זאת מסגרת זמן מוסכמת כמו שדיבר עליה חבר הכנסת ריבלין - - -
סאלח טריף: לא; זה לא יוצא כך.
סאלח טריף: יש הרבה סיעות בכנסת ולכן יש כאלה שמקבלות עוד חמש דקות ועוד חמש דקות.
מוחמד ברכה: שבע דקות לסיעה קטנה אי אפשר לחלק לשלוש וחצי דקות ולעוד שלוש וחצי דקות.
מוחמד ברכה: זה לא רציני.
סאלח טריף: לא יחלקו.
זבולון אורלב: בהצעה דחופה אפשר - - -
מוחמד ברכה: זאת לא הצעה דחופה לסדר היום.
מוחמד ברכה: זאת הצעת אי אמון.
רחבעם זאבי: לכן לא כדאי לערבב אותה עם נושא אחר.
רחבעם זאבי: צריך לקיים שני דיונים.
זבולון אורלב: אני תומך במסגרת הזמן כפי שחבר הכנסת ריבלין הציג אותה.
סאלח טריף: יש סיעות שתקבלנה זמן כפול, זה סתם בזבוז זמן, - - -
זבולון אורלב: גם לפי שיטתו של חבר הכנסת ריבלין נקבל - - -
סאלח טריף: לא; תקבל יותר זמן אבל לא זמן כפול.
זבולון אורלב: אני אחלק אותו לשניים.
זבולון אורלב: אם, לדוגמה, הייתי צריך לקבל 5 דקות, כמה אני אקבל?
סאלח טריף: 7 דקות.
רחבעם זאבי: אנחנו קיבלנו.
סאלח טריף: אתה זוכר את ההחלטה?
רחבעם זאבי: כן; יש תקדים.
זבולון אורלב: בזמן אני תומך במאת האחוזים אבל צריך לחשוב על הדברים מבחינת הצופה בערוץ 33.
סאלח טריף: אני מציע, כפי הצעתו של חבר הכנסת רובי ריבלין, שיהיה דיון משולב ומוגדל כדי שחברי הכנסת יוכלו להתבטא.
רחבעם זאבי: אנחנו סיעה קטנה, היו לנו רק שלוש פעמים בשנה הצעות אי אמון, ועלולה ליפול לנו בדיוק הצעת אי אמון עם סיעה גדולה, כך שניבלע בתוך הסיעה הגדולה ובתוך הנושא שלה.
מוחמד ברכה: אני בעד, אבל לא בעד 3 דקות.
עבד-אלמאלכ דהאמשה: למרות שהנימוקים של חבר הכנסת רחבעם זאבי נראים לי, ומבחינת האינטרס הסיעתי הם יותר טובים עבורנו, אני מעדיף, במקרה הזה, את האינטרס הממלכתי ואת טובת הציבור.
אופיר פינס-פז: מה עם סיעות שיש להן 2 חברים?
סאלח טריף: 5 דקות.
רחבעם זאבי: כמה זמן אנחנו נקבל?
סאלח טריף: 10 דקות.
סאלח טריף: כדי שלא תהיינה אי הבנות אני חוזר על הסיכום: 20 דקות, 15 דקות, 10 דקות , 8 דקות לסיעות שיש להן מ-3 חברים ומעלה, ו-5 דקות לסיעות בנות חבר אחד.
סאלח טריף: אני מעמיד להצבעה את אישור הסיכום.
סאלח טריף: הסיכום אושר.
סאלח טריף: נעבור לנושא הבא בסדר יומנו – מינוי ממלא מקום ליושב ראש הכנסת.
סאלח טריף: מינוי ממלא מקום ליושב ראש הכנסת יושב ראש הכנסת, חבר הכנסת אברהם בורג, יעדר מהארץ בשליחות ממלכתית ביום י"ז באדר א' התש"ס – 23 בפברואר 2000, ליום אחד בלבד.
סאלח טריף: ועדת הכנסת מתבקשת לאשר לו ממלא מקום.
צבי ענבר: עד שובו ארצה.
היא: הצבעה המלצת יושב ראש הכנסת התקבלה.
סאלח טריף: נעבור לנושא הבא בסדר יומנו – בקשת היועץ המשפטי לממשלה לנטילת החסינות של חבר הכנסת אביגדור ליברמן.
סאלח טריף: בקשת היועץ המשפטי לממשלה לנטילת החסינות של חבר הכנסת אביגדור ליברמן
סאלח טריף: רבותיי, קיבלנו את בקשתו של היועץ המשפטי לממשלה להסרת חסינותו של חבר הכנסת איווט אביגדור ליברמן.
סאלח טריף: א' – אני מבקש להודיע זאת לחברי הוועדה; ב' – הבעתי את מחאתי על כך שקיבלנו את ההודעה הראשונית על כך מהתקשורת ולא היה בידינו אפילו לא למלא אחר הוראות התקנון שקובעות שצריך לקבוע את הנושא הזה ראשון על סדר יומה של הוועדה ביום שני - - -
זבולון אורלב: מתי ההודעה הגיעה?
סאלח טריף: היא היתה אמורה להיות מועברת אלינו ביום רביעי אבל אני שמעתי על כך ביום רביעי בלילה מעתונאים, לא ידעתי על כך קודם לכן, אגב, גם יושב ראש הכנסת לא ידע על כך.
סאלח טריף: הנושא הזה הגיע אלינו, כאמור, אחרי שוועדת הכנסת כבר הוציאה סדר יום שבועי.
סאלח טריף: היועץ המשפטי לממשלה התקשר אליי ואמר לי שאני צודק בטענתי, והוא התנצל, ואמר שדבר כזה, בעתיד, יתואם עם הוועדה.
סאלח טריף: אני מודיע שהישיבה בעניין הזה תתקיים בשבוע הבא, בתיאום עם הצדדים משום שעורך דין דב וייסגלס, שמייצג את שמעון שבס במשפט אחר, נמצא בדיונים רצופים בבית המשפט, אגב, גם היועץ המשפטי לממשלה ביקש לתאם את העניין אתו.
סאלח טריף: אם כך הישיבה תתקיים ביום רביעי בשבוע הבא, ה-1 במרץ.